- Vi tager det meget alvorligt. Sådan lyder det fra Ann Lisbeth Martinussen, der er chef for Center for Ældre, Sundhed og Rehabilitering hos Morsø Kommune til det påbud, som Styrelsen for Patientsikkerhed har tildelt Hvidbjerg Plejecenter på Sydmors. I forbindelse med et stikprøve-besøg i februar fandt styrelsen blandt andet for gammel medicin og store problemer med det journalsystem, som plejecentret bruger. - Styrelsen vurderer, at fejlene og manglerne i relation til medicinhåndtering og journalføring udgør større problemer af betydning for patientsikkerheden, lyder det i påbuddet. Ifølge Ann Lisbeth Martinussen gik man straks i gang med at udbedre flere mangler i kølvandet på tilsynsbesøget. Blandt andet øgede man hastigheden på en handleplan for det problemfyldte journalsystem, der allerede var sat i værk. - Det er ikke en undskyldning, men det skal også siges, at hele organisationen har været under et enormt pres de seneste to år – med sygemeldinger, nedlukninger, restriktioner og ændrede regler. - Der har været et solidt sammenhold og samarbejde, så jeg vil på ingen måde sende kritik til medarbejderne eller ledelsen på stedet, siger Ann Lisbeth Martinussen. Problemfyldt journalsystem er brugt i hele kommunen Styrelsen for Patientsikkerhed har blandt andet givet påbuddet på grund af problemer med det journalsystem, som plejecentret overgik til i efteråret 2021. Ifølge tilsynet har de ansatte haft hyppige udfordringer med at få adgang til journalsystemet grundet svigtende og ustabil netadgang. Der forelå heller ikke en instruks i tilfælde af nedbrud af journalsystemet. I flere tilfælde har journalerne heller ikke været opdaterede med de seneste oplysninger om plejecentrets beboeres helbred, noterer styrelsen. Ifølge Ann Lisbeth Martinussen er det pågældende journalsystem i brug på alle kommunens plejecentre, da Morsø Kommune er udset som prøvekommune. - Jeg er klar over, det alt sammen kan lyde som en undskyldning, men der har også bare være nogle faktorer omring, man er nødt til tage med, forklarer hun og tilføjer, at centret forud for påbuddet allerede var i gang med en handleplan. Påbuddet kan først ophæves, når Styrelsen for Patientsikkerhed ved et nyt tilsynsbesøg har konstateret, at plejecentret lever op til reglerne.

Opsummering:
Det problemfyldte journalsystem bliver brugt på samtlige plejecentre i Morsø Kommune.